ΓΕΝΙΚΟΥ ΝΟΣΟΚΟΜΕΙΟΥ-Κ.Υ. Φιλιατών ΦΙΛΙΑΤΕΣ 21/07/2020

ΣΥΛΛΟΓΟΣ ΕΡΓΑΖΟΜΕΝΩΝ

Π.ΜΠΕΜΠΗ 10

46300 ΦΙΛΙΑΤΕΣ

FAX 2664022204

sillogos@gnfiliaton.gr

 **ΠΡΟΣ**

 ΤΗΝ ΔΙΟΙΚΗΣΗ ΤΟΥ Γ.Ν.ΦΙΛΙΑΤΩΝ

 ΤΗΝ ΔΙΟΙΚΗΣΗ ΤΗΣ 6ης ΥΠΕ

 ΕΠΙΤΡΟΠΗ COVID ΝΟΣΟΚΟΜΕΙΟΥ

 ΕΠΙΤΡΟΠΗ ΛΟΙΜΩΞΕΩΝ ΝΟΣΟΚΟΜΕΙΟΥ

 ΤΟ ΥΠΟΥΡΓΕΙΟ ΥΓΕΙΑΣ

 ΤΑ ΔΗΜΟΤΙΚΑ ΣΥΜΒΟΥΛΙΑ ΦΙΛΙΑΤΩΝ, ΗΓΟΥΜΕΝΙΤΣΑΣ, ΠΑΡΑΜΥΘΙΑΣ

 ΤΟ ΠΕΡΙΦΕΡΕΙΑΚΟ ΣΥΜΒΟΥΛΙΟ ΗΠΕΙΡΟΥ

 ΤΗΝ Ε.Ε. ΤΗΣ ΠΟΕΔΗΝ

 ΤΟ Δ.Σ.ΤΗΣ ΕΙΝΗ

 ΤΟ Γ.Σ. ΤΗΣ ΟΕΝΓΕ

 ΤΟ Ε.Κ. ΘΕΣΠΡΩΤΙΑΣ

**ΥΠΟΜΝΗΜΑ ΓΙΑ ΤΗΝ ΚΑΤΑΣΤΑΣΗ ΕΤΟΙΜΟΤΗΤΑΣ ΤΟΥ Γ.Ν. ΦΙΛΙΑΤΩΝ ΩΣ ΠΡΟΣ ΤΗΝ ΔΙΠΛΗ ΤΟΥ ΛΕΙΤΟΥΡΓΙΑ. ΑΥΤΗΝ ΤΗΣ ΑΝΤΙΜΕΤΩΠΙΣΗΣ ΤΩΝ ΣΥΝΗΘΩΝ ΑΝΑΓΚΩΝ ΥΓΕΙΑΣ ΚΑΙ ΑΥΤΗΝ ΤΗΣ ΑΝΤΙΜΕΤΩΠΙΣΗΣ ΠΕΡΙΣΤΑΤΙΚΩΝ COVID-19**

Η Γενική Συνέλευση του Συλλόγου Εργαζομένων του Γ.Ν. Φιλιατών που πραγματοποιήθηκε στις 15/07/20 ανέδειξε την κατάσταση που έχει διαμορφωθεί στη λειτουργία του Νοσοκομείου εν μέσω πανδημίας. Ανέδειξε την επισφαλή κατάσταση με οριακή λειτουργία λόγω ελλείψεων σε Ιατρικό- Νοσηλευτικό- Παραϊατρικό Προσωπικό σε διάφορα τμήματα και ειδικότητες που εμπλέκονται στην άμεση αντιμετώπιση των ύποπτων περιστατικών Covid. Ανέδειξε την άμεση και αναγκαία θωράκιση με προσωπικό μπροστά στην επανεκκίνηση του τουρισμού, την αναζωπύρωση του κορονοϊού και το ενδεχόμενο ενός νέου κύματος εν μέσω θερινής περιόδου.

Και τούτο διότι:

* Το Γ.Ν.Φιλιατών αποτελεί Δευτεροβάθμιο Νοσοκομείο σε παραμεθόριο περιοχή κοντά στα σύνορα με την Αλβανία, έχοντας στο νομό Θεσπρωτίας δύο πύλες εισόδου αλλοδαπών πολιτών: μία χερσαία στο Μαυρομάτι και μία θαλάσσια στο λιμάνι της Ηγουμενίτσας. Ταυτόχρονα τους καλοκαιρινούς μήνες εξυπηρετεί μεγάλο όγκο τουριστών καθώς αποτελεί νοσοκομείο σε μια εξέχουσα τουριστική περιοχή της Ηπείρου.
* Ο διπλός χαρακτήρας σε κάλυψη αναγκών σε περιστατικά μη covid19 και υπόπτων covid 19 περιστατικών, δεν αυξάνει μόνο γενικά τον συνολικό όγκο της εργασίας του προσωπικού, αλλά αυξάνει και τον χρόνο διεκπεραίωσης των περιστατικών για τον αποκλεισμό λοίμωξης με covid 19. Απαιτεί δε ταυτόχρονη και άμεση συνεργασία των κλινικών ειδικοτήτων (οπότε και αύξηση του αριθμού προσωπικού), ενώ δημιουργεί νέες ανάγκες διαμόρφωσης χώρων υποδοχής των υπόπτων ασθενών και των συνοδών τους.
* Είναι επιτακτική η ανάγκη όχι μόνο αύξησης γενικά του προσωπικού, αλλά ειδικά στοχευμένη και σχεδιασμένη αύξηση του, και με προμήθεια του απαιτούμενου ιατρικού εξοπλισμού ώστε να επιτυγχάνεται η ολοκληρωμένη χωρίς καθυστερήσεις και με όλους τους όρους ασφαλείας διεκπεραίωση των περιστατικών χωρίς να υπάρχει ο κίνδυνος ενδονοσοκομειακής διασποράς, στους χώρους του Νοσοκομείου και με επάρκεια όλου του απαιτούμενου εξοπλισμού (ατομικά μέτρα προστασίας) ο οποίος να εξασφαλίζει προσωπικό και ασθενείς.
* Εάν δεν ληφθούνε μέτρα σε όλη την κοινότητα αρχής γενομένης από τις πύλες εισόδου, στους εργασιακούς χώρους και στους χώρους αναψυχής, στους χώρους κατοικίας ευάλωτων ομάδων (γηροκομεία, κέντρα ψυχικής υγείας) και στις δομές Πρωτοβάθμιας Φροντίδας ώστε να αποσυμφορείται το νοσοκομείο , το βάρος που συσσωρεύεται στις υπηρεσίες του Γ.Ν.Φιλιατών είναι δυσανάλογο με τις δυνατότητες μας.

**ΠΥΛΕΣ ΕΙΣΟΔΟΥ:** Η αρνητική εμπειρία πλημμελών ελέγχων σε πύλες εισόδου, όπως στην Κακαβιά, που έλαβε μεγάλη δημοσιότητα, αλλά και το λιγότερο γνωστό πρόβλημα στο Μαυρομάτι , δεδομένης της επιδημιολογικής έξαρσης του Κορωναιού στις γειτονικές χώρες των Βαλκανίων, και συγκεκριμένα της Αλβανίας, μας δημιουργεί τεράστια ανησυχία. Συνυπολογίζοντας την κρατική κυβερνητική επιλογή δειγματοληπτικών και μόνο ελέγχων στους ταξιδιώτες του λιμανιού από Ιταλία αλλά και στους ταξιδιώτες μέσω αεροπλάνων από χώρες με υψηλό ποσοστό κρουσμάτων όπως Σουηδία και Βρετανία, το ενδεχόμενο φορτίο για το νοσοκομείο μας αυξάνεται δραστικά.

**ΔΟΜΕΣ ΠΡΩΤΟΒΑΘΜΙΑΣ ΥΓΕΙΑΣ:** Παρά τις όποιες εξαγγελίες για στελέχωση και θωράκιση των δομών Πρωτοβάθμιας Φροντίδας, στο νοσοκομείο μας παραπέμπονται καθημερινά περιστατικά με ήπια συμπτωματολογία (πχ χαμηλό εμπύρετο) από τις δομές Πρωτοβάθμιας Φροντίδας για έλεγχο. Αυτό επιβαρύνει δραστικά την λειτουργία των ΤΕΠ του Νοσοκομείου καθώς κάθε ύποπτο περιστατικό απαιτεί πολλαπλάσιο χρόνο φροντίδας με την ταυτόχρονη συνδρομή πολλαπλών κλινικών ειδικοτήτων που καλύπτουν και τους νοσηλευόμενους στις κλινικές και δυσκολεύει την αντιμετώπιση των επειγόντων μη υπόπτων covid περιστατικών.

**ΧΩΡΟΙ ΥΠΟΔΟΧΗΣ ΥΠΟΠΤΩΝ ΠΕΡΙΣΤΑΤΙΚΩΝ:** Ο χώρος υποδοχής υπόπτων περιστατικών, ο οποίος διαμορφώθηκε τον μήνα Μάρτιο στο εξωτερικό προκάτ (εγκατάσταση το 2002) είναι ακατάλληλος διότι περιλαμβάνει μη λειτουργικούς μικρούς χώρους, με ότι αυτό συνεπάγεται στην αντιμετώπιση του περιστατικού (δυσκολία στην Ιατρική- Νοσηλευτική πράξη, δυσκολία στην διενέργεια Ακτινολογικού Ελέγχου με φορητό μηχάνημα, έλλειψη θωράκισης για Ακτινοπροστασία, ανυπόφορες συνθήκες εργασίας χωρίς κλιματισμό για προσωπικό και ασθενείς). Η ανεύρεση νέου χώρου στέγασης είναι απαραίτητη.

**ΕΞΟΠΛΙΣΜΟΣ**:Ο χώρος υποδοχής των ύποπτων περιστατικών πρέπει ναι είναι πλήρως εξοπλισμένος με ιατρικό εξοπλισμό ακόμα και για την όποια έκτακτη αντιμετώπιση.

**ΣΤΕΛΕΧΩΣΗ ΜΕ ΠΡΟΣΩΠΙΚΟ:** Οι έκτακτες προσλήψεις επικουρικού προσωπικού για την αντιμετώπιση του covid που έγιναν στο νοσοκομείο μας που αριθμούνε 41 (1 ΠΕ Διοικητικού, 1ΤΕ Διοίκησης Μονάδων Υγείας ,2 ΤΕ Διοικητικού, 8 ΤΕ Νοσηλευτών, 1 ΤΕ Μαιευτικής, 1 ΤΕ Διατροφής- Διαιτολογίας, 1 ΔΕ Γενικών Καθηκόντων, 2 ΔΕ Διοικητικών, 10 ΔΕ Νοσηλευτών, 3 ΔΕ Παρασκευαστών, 1 ΔΕ Τεχνικών Κλιβανιστών, 1 ΔΕ Χειριστών Εμφανιστών, 7 ΥΕ Γενικών Καθηκόντων, 2 Επικουρικούς Ιατρούς-1Πνευμονολόγος και 1 Παιδίατρος ) δεν καλύπτουν σε καμία περίπτωση τις ανάγκες υλοποίησης ενός σοβαρού σχεδιασμού λειτουργίας του Νοσοκομείου στις νέες συνθήκες. Ενδεικτικά αναφέρουμε ότι οι 5 τραυματιοφορείς που προσλήφθηκαν για τις ανάγκες covid μετακινήθηκαν σε αλλότρια καθήκοντα στης διοικητική υπηρεσία και στον τομέα σίτισης και μόνο τρεις παρέμειναν για να στελεχώσουν το υπάρχον προσωπικό. Αυτό έχει ως αποτέλεσμα α) να μην καλύπτονται οι δεκαέξι μόνιμες θέσεις τραυματιοφορέων που προβλέπονται στον κανονισμό, β) στην νυχτερινή βάρδια να υπάρχει ένας μόνο τραυματιοφορέας που αν εμπλακεί στην μεταφορά περιστατικού covid δεν υπάρχει τραυματιοφορέας για όποιο άλλο επείγον περιστατικό(ΤΕΠ, χειρουργεία, κλινικές, ακτινολογικό). Από τις 67 θέσεις μόνιμου ειδικευμένου ιατρικού προσωπικού που προβλέπεται από τον Οργανισμό του Νοσοκομείου υπηρετούν σήμερα μόνο 37 εκ των οποίων 7 επικουρικοί Ιατροί( 1 Παθολόγος, 1 Πνευμονολόγος, 1 Παιδίατρος, 1 Γυναικολόγος, 1 Αιματολόγος, 1 Ουρολόγος, 1 Ορθοπεδικός). Το παραπάνω σημαίνει ότι απαιτούνται άμεσα οι προσλήψεις τόσο συνολικά όσο και για τις σύνθετες ανάγκες λόγω covid. Είναι επείγουσα και αναγκαία η κάλυψη σε Ακτινολόγους, , Αναισθησιολόγους, Παθολόγους, Χειρούργους, Λοιμωξιολόγους, Πνευμονολόγους. Ενώ για τη λειτουργία της Μονάδας Αυξημένης Φροντίδας (ΜΑΦ) απαιτείται η πλήρης κάλυψή της με πρόσληψη εξειδικευμένου ιατρικού-νοσηλευτικού προσωπικού. Σε καμία περίπτωση να μην προσληφθούν γιατροί με μπλοκάκι όπως ορίζει η εγκύκλιος στις 17/7 με 133 προσλήψεις στην 6η ΥΠΕ. Το ζήτημα με την πρόσληψη ιδιωτών γιατρών με μπλοκάκι δεν λύνει το πρόβλημα της εύρυθμης λειτουργίας του Νοσοκομείου, οργανώνοντας λειτουργικά το Νοσοκομείο και βυθίζει σε ακόμη πιο ελαστικές σχέσεις εργασίας τους εραζόμενους. Στην καθαριότητα απαιτείται μεγαλύτερη στελέχωση ανά βάρδια με κάλυψη των θέσεων καθαριότητας με μόνιμο προσωπικό, καθώς η βραδινή βάρδια για παράδειγμα στελεχώνεται από ένα άτομο για όλο το Νοσοκομείο ( covid και μη covid χώροι).

**ΕΠΑΡΚΕΙΑ ΑΤΟΜΙΚΟΥ ΕΞΟΠΛΙΣΜΟΥ ΠΡΟΣΤΑΣΙΑΣ.** Παρά τις επανειλημμένες μας προσπάθειες να υπάρχει ενημέρωση του προσωπικού από τη Διοίκηση του Νοσοκομείου, την Επιτροπή covid και την Επιτροπή Λοιμώξεων για την επάρκεια και την ροή ατομικού εξοπλισμού προστασίας, αυτό δεν έχει γίνει εφικτό. Μετά την αρνητική εμπειρία του πρώτου διμήνου σε ελλείψεις μέτρων προστασίας και μετά τις διαβεβαιώσεις της πολιτικής ηγεσίας του υπουργείου υγείας για εξασφάλιση μέσων προστασίας, θεωρούμε όρο αναγκαίο και αναφαίρετο δικαίωμα του προσωπικού να γνωρίζει τι όπλα έχει διαθέσιμα για να ριχτεί στην μάχη σε ενδεχόμενο δεύτερου κύματος έξαρσης.

**ΕΠΙΧΕΙΡΗΣΙΑΚΟ ΣΧΕΔΙΟ, ΠΡΟΣΑΡΜΟΣΜΕΝΑ ΠΡΩΤΟΚΟΛΛΑ ΚΑΙ ΔΙΟΙΚΗΤΙΚΗ ΕΥΘΥΝΗ ΣΤΗΝ ΔΥΝΑΤΟΤΗΤΑ ΕΦΓΑΡΜΟΓΗ ΤΟΥΣ.** Το πιο κραυγαλέο έλλειμμα αποτελεί η μη αποδοτική λειτουργία επιτροπής covid που οφείλει να έχει μαζί με τους διευθυντές των υπηρεσιών του νοσοκομείου, κάτω από τον έλεγχο της διοίκησης, την ευθύνη καθημερινής παρακολούθησης του επιχειρησιακού σχεδίου, του συντονισμού των υπηρεσιών και των ιατρικών ειδικοτήτων που εμπλέκονται στην διαχείριση του ύποπτου περιστατικού covid. Είναι απαραίτητος ο σχεδιασμός και ο συντονισμός του προσωπικού που εμπλέκονται στην διαχείριση των ύποπτων περιστατικών με έγγραφες κατευθυντήριες οδηγίες εξειδικευμένες για το ΓΝΦ και με βάση τα πρωτόκολλα του ΕΟΔΥ και τα κλινικά ευρήματα των περιστατικών. Είναι απαραίτητη η καθημερινή συγκρότηση ομάδας-γιατρών ειδικοτήτων για να υποδέχονται τα περιστατικά και να γίνεται η διαλογή τους σε covid ύποπτα, και μη ύποπτα καθώς μέχρι σήμερα όλο αυτό διατελούνταν από τους Ειδικευόμενους Παθολογίας. Οι νέες συνθήκες που έφερε ο κορωνοϊός δεν επιτρέπουν πια λειτουργία με πατέντες, υπερεπιβάρυνση ενός μέρους του προσωπικού (Ειδικευόμενοι-Τραυματιοφορείς-Ακτινολογικό) καθώς τα περιθώρια λάθους από πίεση πρέπει να εξαλειφθούν. Ενδεικτικά αναφέρουμε ότι οι ειδικευόμενοι δεν γνωρίζουν αν θα είναι στα ΤΕΠ, στην κλινική, στα ύποπτα covid, στην κλινική covid, στα τακτικά test. Οφείλει η Επιτροπή να καταρτίσει πρόγραμμα εβδομαδιαίο καταμερισμού του προσωπικού συνολικά ώστε όλοι να γνωρίζουν ποιοι, πόσοι και πως θα αντιμετωπίσουν και θα συμμετέχουν στη διαχείριση του ύποπτου περιστατικού.

Εμείς ως δημόσιοι λειτουργοί της Υγείας στο Νομό Θεσπρωτίας είμαστε έτοιμοι αν και λιγοστοί να αντιμετωπίσουμε τις προκλήσεις ενός νέου δεύτερου κύματος κορωνοϊού. Εάν εσείς ως κρίκοι του κρατικού μηχανισμού σε πανελλαδικό, περιφερειακό και δημοτικό επίπεδο δεν απαντήσετε αποτελεσματικά στις δικές σας ευθύνες και δεν προετοιμάσετε τον τελευταίο προορισμό κάθε πιθανού νέου κρούσματος που είναι το νοσοκομείο μας , δεν θα προστατευτεί το υπέρτατο όπως λέτε κοινωνικό αγαθό της δημόσιας υγείας.

**Ζητάμε:**

**1.ΠΥΛΕΣ ΕΙΣΟΔΟΥ:** αποτελεσματικοί, καθολικοί έλεγχοι όλο το 24ωρο σε όσους μπαίνουν στη χώρα σπό κλιμάκια του ΕΟΔΥ και όχι από το ήδη στελεχωμένο προσωπικό των δομών Υγείας του Νομού όπως αναφέρει η πρόσφατη διάταξη στις 17/7.

**2. ΧΩΡΟΙ ΕΡΓΑΣΙΑΣ ΚΑΙ ΤΟΥΡΙΣΜΟΥ, ΓΗΡΟΚΟΜΕΙΑ, ΜΟΝΑΔΕΣ ΨΥΧΙΚΗΣ ΥΓΕΙΑΣ:** επιτήρηση της ατομικής και εργοδοτικής ευθύνης για την πλήρη και αυστηρή τήρηση των μέτρων πρόληψης της διασποράς του κορωνοϊού.

**3. ΔΟΜΕΣ ΠΡΟΤΟΒΑΘΜΙΑΣ ΦΡΟΝΤΙΔΑΣ.** Στελέχωση και ανάληψη της ευθύνης συνολικής αντιμετώπισης εκείνων των περιστατικών που δεν χρειάζονται νοσοκομειακή φροντίδα, που αποτελούνε μεγάλο όγκο των περιστατικών του ΤΕΠ του νοσοκομείου. Ειδικότερα τα Κέντρα Υγείας οφείλουν να ακολουθούν τα πρωτόκολλα του ΕΟΔΥ σε ύποπτα περιστατικά αλλά με ήπια συμπτώματα που δεν χρήζουν νοσοκομειακής φροντίδας ενώ προτείνουμε τα δειγματοληπτικά test στο νομό Θεσπρωτίας να γίνονται στα Κέντρα Υγείας Παραμυθιάς και Ηγουμενίτσας από κλιμάκια του ΕΟΔΥ για να αποσυμφορηθεί το Νοσοκομείο.

**4. ΧΩΡΟΙ ΥΠΟΔΟΧΗΣ ΥΠΟΠΤΩΝ ΠΕΡΙΣΤΑΤΙΚΩΝ ΚΑΙ ΤΩΝ ΣΥΓΓΕΝΩΝ ΤΟΥΣ:** Άμεση εύρεση χώρου, ακόμη και να κατασκευαστεί, ώστε να επιτρέπει την αντιμετώπιση του περιστατικού.

**5. ΣΤΕΛΕΧΩΣΗ ΜΕ ΜΟΝΙΜΟ ΠΡΟΣΩΠΙΚΟ** με πλήρη κάλυψη των κενών σε ιατρικό και παραϊατρικό προσωπικό όπως προβλέπεται στον Οργανισμό αλλά και τις αυξημένες ανάγκες λόγω covid ώστε να μην λειτουργούμε σαν ΝΟΣΟΚΟΜΕΙΟ ΕΣΥ-COVID αλλά να μπορούμε να αντιμετωπίσουμε όλες τις ανάγκες ιατρικής περίθαλψης των κατοίκων της Θεσπρωτίας. Μονιμοποίηση όλου του προσωπικού, επικουρικού και έκτακτου. Άμεσες ενέργειες για να διασφαλιστεί η μισθοδοσία του προσωπικού αυτού καθώς είναι στον αέρα η μισθοδοσία Ιούλη Αυγούστου. Ειδική στελέχωση των τραυματιοφορέων που αποτελούν κομβικό προσωπικό για την διαχείριση covid.

**6.** **ΕΠΑΡΚΕΙΑ ΤΩΝ ΜΕΣΩΝ ΑΤΟΜΙΚΗΣ ΠΡΟΣΤΑΣΙΑΣ ΚΑΙ ΕΝΗΜΕΡΩΣΗ ΤΟΥ ΠΡΟΣΩΠΙΚΟΥ**

**7. ΝΑ ΣΤΕΛΕΧΩΘΕΙ ΜΕ ΕΚΠΑΙΔΕΥΜΕΝΟ ΠΡΟΣΩΠΙΚΟ ΚΑΙ ΝΑ ΛΕΙΤΟΥΡΓΗΣΕΙ Η ΜΑΦ ΤΟΥ ΓΝΦ**

**8. ΕΠΙΧΕΙΡΗΣΙΑΚΟ ΣΧΕΔΙΟ ΚΑΙ ΚΑΘΗΜΕΡΙΝΗ ΠΑΡΑΚΟΛΟΥΘΗΣΗ ΤΗΣ ΕΦΑΡΜΟΓΗΣ ΤΟΥ.**

**ΕΜΕΙΣ ΕΙΜΑΣΤΕ ΕΟΙΜΟΙ ΑΠΟ ΚΑΙΡΟ ΝΑ ΑΝΑΛΑΒΟΥΜΕ ΟΠΟΙΑ ΕΥΘΥΝΗ ΜΑΣ ΑΝΑΛΟΓΕΙ. ΔΕΝ ΥΠΑΡΧΕΙ ΚΑΜΙΑ ΔΙΚΑΙΟΛΟΓΙΑ ΠΛΕΟΝ ΓΙΑ ΕΣΑΣ, ΤΗΝ ΕΥΘΥΝΗ ΠΟΥ ΣΑΣ ΑΝΑΛΟΓΕΙ ΝΑ ΜΗΝ ΤΗΝ ΑΝΑΛΑΒΕΤΕ ΤΩΡΑ.**

Η Πρόεδρος

 Μουσελίμη Μαίρη

 Τα μέλη Ο Γραμματέας

Παππάς Παναγιώτης Καλόγηρος Ιωάννης